過石壁
作者：周紫芝
朝代：宋

paragraphs: 兩峰夾天高，一水繞山麓。
鳥道盤山腰，下臨千仭谷。
仰視寸草青，千章羅巨木。
轉峽瀉哀湍，驚雷裂坤軸。
日月所隱庇，光景不到目。
道險當捨車，重趼摩兩足。
不知誰鑿空，穿穴入山腹。
平生蜀道難，耳目聞見熟。
兹山亦尤物，初未掛史牘。
了知天宇間，萬險自重複。
窮人重錙銖，凌冒取危辱。
歲晏霜雪多，歸途戒當速。